กรมสรรพสามิตใจชื้น ภาษีรถเริ่มกระเตื้องขึ้น
รายได้สรรพสามิต เกินเป้าอีก 3,600 ล้าน ภาษีรถยนต์เริ่มฟื้นตัว
7 พ.ค. 2558

รายได้สรรพสามิต เกินเป้าอีก 3,600 ล้าน ภาษีรถยนต์เริ่มฟื้นตัว 
แหล่งข่าวจากกรมสรรพสามิต เปิดเผยว่า เดือน เม.ย. 2558 กรมยังเก็บภาษีเกินเป้า 3,600 ล้านบาท โดยภาษีน้ำมันเกินเป้า 8,200 ล้านบาท หรือ 147% จากการปรับเพิ่มภาษีสรรพสามิตน้ำมันดีเซล ส่วนภาษีรถยนต์ยังต่ำเป้า 400 ล้านบาท แต่มูลค่าต่ำเป้าลดลงมาก แสดงถึงการฟื้นตัวของยอดขายรถยนต์ ส่วนภาษีเบียร์ สุรา และบุหรี่ ต่ำเป้า 400  1,600 และ 2,300 ล้านบาทตามลำดับ เนื่องจากเดือนก่อนหน้ามีการกักตุนไว้มาก เพื่อเก็บไว้จำหน่ายในช่วงวันหยุดยาวเทศกาลสงกรานต์ ทำให้ยอดสั่งสินค้าในเดือน เม.ย.ลดลง
สำหรับช่วง 7 เดือนของปีงบ ประมาณ 2558 เก็บภาษีได้ 2.63 แสนล้านบาท สูงกว่าเป้า 1.47 หมื่นล้านบาท หรือ 6% ภาษีน้ำมันเกินเป้า 2.79 หมื่นล้านบาท ภาษีรถยนต์ต่ำเป้า 1.21 หมื่นล้านบาท ภาษีเบียร์ต่ำเป้า 2,300 ล้านบาท ภาษีสุราต่ำกว่าเป้า 1,200 ล้านบาท ภาษีบุหรี่สูงกว่าเป้า 2,300 ล้านบาท